《登岳阳楼》
明代·张吉

巴陵县前春水生，古墙苔色鹧鸪声。主人锦盖团空翠，携我岳阳楼上行。

楼上古像巾衣净，纯阳真人眠未醒。曾闻三醉作飞仙，颇恨不经微考證。

明明孔道侔天日，敢将伎俩淆心性。设有虚空铁笛声，正宜掩耳防吾听。

主人好怀靡休歇，清酤白粲杯盘洁。一眺平湖万里宽，澧兰薄暮吹香切。

缘思帝子下青冥，逍遥极浦聊弭节。树轮茷骫山气黑，荪壁椒堂愁菀结。

举觞欲酹惧非诚，愿遗我佩捐余玦。佩玦琮琤路杳茫，深烟密竹乱苍黄。

歌钟未撤忧思积，凭楼一啸楚天碧。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。